

**Részletes tájékoztató 1.**

az „MTA Közoktatás-fejlesztési Kutatási program, 2021” keretében megvalósuló

„A tanulási kudarcok megelőzése a tanulási környezet átalakításával az iskolai tanulás kezdetén” című pályázatról.

**Bevezető**

Az Apor Vilmos Katolikus Főiskola MTA-AVKF Tanulási környezet kutatócsoportja négyéves kutatási pályázatot nyert el, amely kutatás az iskolai kudarcoknak az első két iskolai évben történő csökkentését célozza.

A kitágult ingertérben az egyének közötti és egyéneken belüli képességszerkezeti különbségek jelentősen növekednek, a fejlődési egyenetlenségek és a korábbitól eltérő idegrendszeri érési folyamatok gyakoribbá válnak. Szükségessé vált a megismerő-fejlesztő szemléletben megvalósítható személyre szabott tanulási környezet kialakítása.

Kutatásunkban két, egymással összefüggő kérdéskört vizsgálunk:

1. A tanulási környezet a jelen oktatási keretek között is átalakítható fejlesztő környezetté, ami által a tanulásba beépül a szenzomotoros és a nyelvi fejlesztés.
2. Az általános iskola első két évében a tanulási környezet átalakítása – osztályterem elrendezése, mozgáseszközök a teremben, digitális tanulás, tanulókártyák és egyéb, a mindennapi tanulásba épített, kognitív működést megalapozó szenzomotoros és nyelvi fejlesztés – jelentősen csökkenti az iskolai kudarcok kialakulását.

A kutatás lényeges jellemzője, hogy a kutatásba bevont iskolák pedagógusai a felajánlott módszereket megismerik, a számukra megfelelőket kiválasztják, munkájukba önálló innovációként bevezetik, és rendszeresen használják a mindennapi tanítás során. Az így átalakított tanulási környezet hatását a 2 év fejlesztés utáni vizsgálatok hivatottak megmutatni. A módszertani fejlesztés az általános iskola 1. és 2. évfolyamán zajlik. A kiválasztott mintába 25-30 általános iskolát vonunk be 2-2 tanítóval. A felkészülő szakasz 2022 tavaszán kezdődik, a fejlesztés 2022. szeptember 1-jétől 2024. június 15-ig tart, így 2022 szeptemberében a leendő első osztályosokat érinti.

**Kiket várunk a kutatásba?**

A mintába bekerülő iskolákból olyan tanító duókat várunk, akik 2022/2023-as tanévet első osztályosokkal kezdik.

* Vállalják a kutatócsoport módszertani anyagainak a használatát az 1. és a 2. évfolyamon a mindennapi tanítás során.
* Részt vesznek az online és jelenléti formában (Vácon) történő módszertani bemutatókon.
* Együttműködnek a kutatócsoporttal a módszertani fejlesztések kialakításában, megvalósításában és azok hatásának az összegzésében.
* A módszerek használatával kapcsolatos véleményüket a kutatókkal kérdőíveken és interjúkon keresztül megosztják.

Mindezekért a pályázat keretein belül a tanítók pénzügyi támogatásban is részesülnek.

**A pedagógusok várható feladatai ütemezve**

**Jelentkezési időszak** – 2021.október – december

Ebben a szakaszban személyes találkozást nem tervezünk.

* kapcsolatfelvétel, e-mail, telefon
* intézményi online regisztráció
* pedagógus „ismerkedő” online kérdőív
* a kutatási terv, ütemterv megismerése
* 3 – 5 db fotó készítése a leendő tanteremről (nem baj, ha változni fog), valamint a fejlesztés szempontjából fontos terektől

Konzultációs lehetőséget biztosítunk (telefon, mail, online megbeszélés).

Nagyon szeretnénk állandó csapattal dolgozni, de megértjük és rugalmasan kezeljük az egyéni problémákat. Nehéz 2 évre előre tervezni, ezért egy-egy félév lezárásakor (szakmai és pénzügyi) van mód a kilépésre, ha valaki nem tudja, nem szeretné folytatni a munkát. A kutatásban való részvétel szerény pénzügyi támogatást is jelent, amelynek a mértéke a bekapcsolódó iskolák és a tanulók számától függ. Ez az összeg a fejlesztés 2 éve alatt áll rendelkezésre, nagyon hozzávetőlegesen bruttó 60 -90 ezer Ft-ot jelent évente.

**Felkészülési időszak –** 2022. március – augusztus

Ebben a szakaszban 2 személyes találkozást tervezünk.

A jelenléti felkészítések utazási költségét térítjük, ennek a módjáról a későbbiekben adunk tájékoztatást.

A) A felkészülés bevezetője - online

2022. március 17. csütörtök délután 14.00 -17.00 óráig online tájékoztató, amelyre szeretettel várjuk az intézményvezetőket is, az online tájékoztatón belül 16.00 – 17.00 óráig konzultációt tervezünk, ahol mód lesz az egyéni kérdések megbeszélésére.

Pótidőpont: 2022. március 19. szombat délelőtt 10.00 -12.00 óráig, ha valaki nem tud az előző időpontban csatlakozni.

Intézményi és pedagógus **részvételi nyilatkozat** kitöltése (e-mail)

Határidő: 2022. április 1.

B) Első felkészülési nap – jelenléti, Vácon, szombati nap

Időpont: 2022. április 23. vagy április 30. 10.00 – 17.00 óráig

Részletes programot előtte héten küldünk.

Utazási térítés lesz.

C) Második felkészülési nap – jelenléti, Vácon 2 nap

Időpont: 2022. június 20. 10.00 órától – június 21. 16.00 óráig

Ebédet biztosítunk mindkét napon. A főiskola kollégiumában van szálláslehetőség, ennek az igényét felmérjük az áprilisi személyes találkozáskor.

Utazási térítés lesz.

D) Felkészítés a tanulói vizsgálatokra – jelenléti Vácon

Időpont: 2022. június 22. 10.00 órától - 16.00 óráig

**Fejlesztési időszak -** 2022. szeptember – 2024. június 15.

A módszertani fejlesztésünk hatását csak úgy tudjuk bizonyítani, ha a tanulók fejlettségét az induláskor és a fejlesztési szakasz végén is megvizsgáljuk (a vizsgálati eszközöket Gyarmathy Éva állítja össze). Ehhez szorosan kapcsolódnak a pedagógus kérdőívek, valamint a félévente elkészítendő rövid visszajelzések (online formában), hiszen a pedagógusok megfigyelései sokszor fontosabb jellemzőket tárnak fel, mint egy adott pillanatban felvett tanulói vizsgálat.

* a szülők tájékoztatása, szülői hozzájárulás kérése a részvételhez
* a tanuló vizsgálatok szervezésében részvétel a bemenetkor és a 2. fejlesztő év végén
* visszajelző kérdőív, pedagógus interjú adott szempontok alapján félévente
* fotók készítése
* videókészítés, félévente 1 db 4-5 perces felvétel készítése
* részvétel az első év zárása után a 2. fejlesztési szakaszra történő összegző –felkészülő programon (1 nap)

**Zárási, összegzési időszak** 2024. június – 2024. július 31.

Közreműködés az összegző záró dokumentáció elkészítésében, véleményezés, pontosítás.

Szeretnénk lehetőséget biztosítani az írásbeli tájékoztatón kívül az online vagy a személyes egyeztetésre, ennek az időpontjáról külön értesítjük az intézményeket.

**További információ:**

Pap Judit

pap.judit@avkf.hu

30/9617222

Vác, 2021. október 24.

**Dr. Gyarmathy Éva**

egyetemi tanár

a kutatócsoport vezetője